חברים וחברות, ברוכים הבאים למונידאל. אחרי משחק פתיחה מלהיב ומשחק שני בינוני משהו, קיבלנו הערב (שישי) שחזור של גמר מונדיאל 2010 בין ספרד והולנד. על הנייר, אמור היה זה להיות קרב עיקש וצמוד. על הנייר, אלופת העולם המכהנת הגיעה כפייבוריטית. חברים, חברות, תזרקו את הנייר הזה לפח: החבורה הכתומה של לואי ואן חאל סיפקה את אחת התצוגות הגדולות בתולדותיה בגביע העולמי, כשמחצה בסלבדור את הלה רוחה עם 1:5 היסטורי שלא יישכח המון, המון זמן. לפתע, האורנייה הופכים לפייבוריטים הברורים לסיים בפסגת בית ב', בעוד ספרד, אם תמשיך להיראות ככה, עלולה להיפרד מהתואר שלה כבר בשלב הבתים.
אחרי החמצה גדולה של ווסלי סניידר הגיעה הדקה ה-27, ואיתה טעות השיפוט התורנית. סטפן דה פריי (ספק) הכשיל את דייגו קוסטה ברחבה, וצ'אבי אלונסו ניצל את השריקה המפוקפקת כדי להעלות את אלופת העולם ליתרון. דויד סילבה קיבל הזדמנות אדירה להכפיל את התוצאה על סף המחצית אך החמיץ מול יספר סילסן, וספרד נענשה על כך בגדול בצד השני: הגבהה של דיילי בלינד מחצי מגרש מצאה את ראשו של רובין ואן פרסי, שב"נגיחת דג" מרהיבה ניצל מיקום רע של איקר קסיאס ואיזן ל-1:1. המהפך הושלם בדקה ה-53, כשאריאן רובן - כן כן, אותו רובן שהחמיץ כל כך הרבה בגמר של 2010 - קיבל כדור ענק מבלינד המוכשר, אמלל את ג'רארד פיקה, ומול קסיאס הקפיץ לאוויר את אלפי ההולנדים ביציעים. וזו היתה רק ההתחלה. דה פריי הפך את זה ל-1:3 (65), ואן פרסי השלים צמד אחרי טעות איומה של קסיאס, באחד ממשחקיו הגרועים בקריירה הבינלאומית (73), ורובן, בערב חלומי, חגג צמד גם כן (80) וחתם את תוצאת המשחק החד-פעמי הזה.
נכון, גם במונדיאל הקודם, ספרד הפסידה במשחק הפתיחה - אז לשוויץ, לא פחות - ובכל זאת זכתה בטורניר. אלא שבמחצית השניה היום, האלופה המכהנת נראתה מפורקת, שבורה, כמעט מעוררת רחמים. כמה מעוררת רחמים? ובכן, זוהי התבוסה הכי גבוהה של הלה רוחה במונדיאל מאז 1950 (!), אז ספגו מברזיל 6:1. ויסנטה דל בוסקה ושחקניו יהיו חייבים להתאושש במשחק הבא מול צ'ילה, והולנד? לה מצפה מפגש קליל עם אוסטרליה. האם הערב ראינו את אלופת העולם היוצאת, ואלופת העולם הנכנסת? ימים יגידו. עד אז, אנחנו נזכור לנצח את יום שישי ה-13, ביוני 2014.
שחזור גמר המונדיאל של 2010 יצא לדרך!
הולנד לא הפסידה משחק פתיחה במונדיאל מאז 1938. ספרד, למי ששכח, הפסידה את משחק הפתיחה הקודם שלה, מול שוויץ ב-2010 (ובכל זאת).
גול! מהפך ענק! שוב בלינד הוא המבשל, עם מסירה שמצאה את רובן ברחבה, ואפשרה לכוכב באיירן מינכן להשתלט נהדר על הכדור, להפיל את פיקה עם הטעיה מבריקה, ולהכניע את קסיאס. 1:2 להולנד. הייתם אומרים שמדובר בנקמה על ההחמצות שלו מול הלה רוחה בגמר של 2010?
זה זמן טוב להגיד שבשלושת משחקי המונדיאל האחרונים בהם ספגה בפנדל, הולנד ניצחה?
גול! ספרד מתפרקת, ושוב יש לנו שער מפוקפק! כדור חופשי אלכסוני של סניידר הוגבה לרחבה, ואן פרסי נתקל בקסיאס שלא הצליח להגיע ואפשר לדה פריי לדחוק מקרוב. 1:3 להולנד!
גול! תגידו, זה אמיתי? איקר קסיאס לא הצליח להרחיק כדור פשוט שהוחזר אליו אחורנית, ואן פרסי האדיר אמר תודה וגלגל פנימה. 1:4 עצום להולנד!
גול! לא, זה לא באמת קורה! רובן נשלח ממחצית המגרש, היתל שוב בהגנה האיומה של ספרד בכלל וקסיאס הנורא בפרט, והקפיץ פנימה. 1:5 להולנד!
זה נגמר! הלהקה של לואי ואן חאל משפילה את הלה רוחה עם 1:5 מהדהד, ונוקמת בענק על ההפסד בגמר המונדיאל של 2010. איך אלופת העולם אמורה להתאושש מהדבר הזה?
דירוג המדינות הכי מסוכנות בעולם. באיזה מקום ישראל?